3. ΕΓΚΥΚΛΙΟΣ ΙΚΑ Αριθ. 64 της 20 Μαρτ. 1953 Συνέπειαι της μη υπαγωγής εις την ασφάλισιν εκ πλάνης του αρμοδίου οργάνου ΙΚΑ. Εις απάντησιν του δια του υπ’ αριθ. 511/3.2.53 υμετέρου εγγράφου υποβαλλομένου ημίν ερωτήματος, εάν θα πρέπει να επιβληθούν πρόσθετα τέλη εις τους εργοδότας, οίτινες δεν ησφάλισαν παρ’ ημίν κατά του κινδύνου της ανεργίας τους παρ’ αυτοίς απασχολουμένους μισθωτούς, τους μη συνδεομένους μετ’ αυτών δι’ εγκύρου συμβάσεως εργασίας (προσωπικόν Ε.Ο.Μ.Α., αρτεργάται μη εφοδιασμένοι δι’ επαγγελματικού βιβλιαρίου κλπ.), και τους οποίους ήδη κατόπιν των διδομένων δια της υπ’ αριθ. 245/1953 εγκυκλίου διαταγής μας, δέον όπως ασφαλίσουν παρ’ ημίν, κοινοποιούμεν υμίν κατωτέρω την υπ’ αριθ. 62485/9911/27-1-53 γνωμάτευσιν της παρ’ ημίν Νομικής Υπηρεσίας, ην αποδεχόμεθα, περί των συνεπειών της αποφάσεως της αναγνωριζούσης πλάνην του αρμοδίου ασφαλιστικού οργάνου περί την υπαγωγήν εις την ασφάλισιν προσώπου τινός. Συμπληρωματικώς γνωρίζομεν εις υμάς, ότι εις τας ανωτέρω περιπτώσεις δέον να γίνωνται δεκταί υπό της παρ’ υμίν Τ.Δ.Ε. αι αιτήσεις των περί ων ανωτέρω εργοδοτών περί άρσεως των επιβληθέντων αυτοίς προσθέτων τελών, δεδομένου ότι εκ των παρανόμων πράξεων των οργάνων του Ιδρύματος δεν δύνανται να επέλθωσι περαιτέρω επιζήμιοι συνέπειαι δια τους εργοδότας. 